SKLEP št. 2/2021 SKUPNEGA ODBORA EU-PLO

z dne 24. decembra 2021

o podaljšanju začasnih sprememb iz točke A Sporazuma v obliki izmenjave pisem med Evropsko unijo na eni strani in Palestinsko upravo Zahodnega brega in Gaze na drugi strani o nadaljnji liberalizaciji kmetijskih proizvodov, predelanih kmetijskih proizvodov ter rib in ribiških proizvodov [2022/190]

SKUPNI ODBOR EU-PLO JE –

ob upoštevanju Začasnega evro-mediteranskega pridružitvenega sporazuma o trgovini in sodelovanju med Evropsko skupnostjo na eni strani in Palestinsko osvobodilno organizacijo (PLO) za Palestinsko upravo Zahodnega brega in Gaze, na drugi strani, podpisanega v Bruslju dne 24. februarja 1997, in zlasti člena 63(2), Sporazuma,

ob upoštevanju Sporazuma v obliki izmenjave pisem med Evropsko unijo na eni strani in Palestinsko upravo Zahodnega brega in Gaze na drugi strani o nadaljnji liberalizaciji kmetijskih proizvodov, predelanih kmetijskih proizvodov ter rib in ribiških proizvodov in o spremembi Začasnega evro-mediteranskega pridružitvenega sporazuma o trgovini in sodelovanju med Evropsko skupnostjo na eni strani in Palestinsko osvobodilno organizacijo (PLO) v imenu Palestinske uprave Zahodnega brega in Gaze na drugi strani, podpisanega 13. aprila 2011, in zlasti točke C odstavka 1(a) Sporazuma,

ob upoštevanju naslednjega:

(1) Člen 63(1) Začasnega evro-mediteranskega pridružitvenega sporazuma o trgovini in sodelovanju med Evropsko skupnostjo na eni strani in Palestinsko osvobodilno organizacijo (PLO) za Palestinsko upravo Zahodnega brega in Gaze na drugi strani (v nadaljnjem besedilu: začasni pridružitveni sporazum) pooblašča Skupni odbor Evropske unije in Palestinske osvobodilne organizacije (v nadaljnjem besedilu: Skupni odbor), da sprejeme odločitev v primerih, določenih v začasnem pridružitvenem sporazumu, in v drugih primerih, ko je to potrebno za doseganje ciljev, določenih v navedenem sporazumu.

(2) Na podlagi točke C, odstavka 1(a) Sporazuma v obliki izmenjave pisem med Evropsko unijo na eni strani in Palestinsko upravo Zahodnega brega in Gaze na drugi strani o nadaljnji liberalizaciji kmetijskih proizvodov, predelanih kmetijskih proizvodov ter rib in ribiških proizvodov in o spremembi Začasnega evro-mediteranskega pridružitvenega sporazuma o trgovini in sodelovanju med Evropsko skupnostjo na eni strani in Palestinsko osvobodilno organizacijo (PLO) v imenu Palestinske uprave Zahodnega brega in Gaze, na drugi strani (v nadaljnjem besedilu: sporazum v obliki izmenjave pisem), lahko Skupni odbor odloči o podaljšanju začasnih sprememb iz točke A sporazuma v obliki izmenjave pisem.

(3) Rok za sprejetje take odločitve Skupnega odbora je določen tako, da se lahko gospodarski subjekti prilagodijo novim razmeram, in ne vpliva na pooblastila Skupnega odbora. Obe pogodbenici sta že leta 2020 izrazili namero, da bosta začasne spremembe podaljšali za nadaljnjih 10 let.

(4) Člen 10 poslovnika Skupnega odbora določa možnost sprejemanja odločitev s pisnim postopkom med sejami, če se pogodbenici s tem strinjata –

SPREJEL NASLEDNJI SKLEP:

Člen 1 Začasne spremembe iz točke A Sporazuma v obliki izmenjave pisem med Evropsko unijo na eni strani in Palestinsko upravo Zahodnega brega in Gaze na drugi strani o nadaljnji liberalizaciji kmetijskih proizvodov, predelanih kmetijskih proizvodov ter rib in ribiških proizvodov in o spremembi Začasnega evro-mediteranskega pridružitvenega sporazuma o trgovini in sodelovanju med Evropsko skupnostjo na eni strani in Palestinsko osvobodilno organizacijo (PLO) v imenu Palestinske uprave Zahodnega brega in Gaze na drugi strani se uporabljajo za nadaljnjih 10 let.

Člen 2 1. Ta sklep začne veljati na dan sprejetja. Uporablja se od 1. januarja 2022. 2. Ta sklep je sestavljen v uradnih jezikih pogodbenic začasnega pridružitvenega sporazuma, pri čemer je vsako od teh besedil enako verodostojno.